COMUNICAT
ANALIZA ACTIVITĂŢII DIRECŢIEI GENERALE ANTICORUPŢIE 
ÎN PRIMELE 6 LUNI 2011

Primul semestru al anului 2011 a constituit pentru Direcţia Generală Anticorupţie un interval de continuitate şi amplificare a demersurilor întreprinse pentru prevenirea şi combaterea corupţiei la nivelul personalului Ministerului Administraţiei şi Internelor, de iniţiere şi transpunere în practică a noi instrumente de lucru şi, în acelaşi timp, de consolidare instituţională şi funcţională. 
În această perioadă se disting în mod deosebit acţiunile de mare anvergură desfăşurate sub coordonarea procurorilor Direcţiei Naţionale Anticorupţie pentru combaterea corupţiei şi contrabandei în punctele de trecere a frontierei de stat. Operaţiunile au probat o dată în plus faptul că, lupta împotriva corupţiei nu este un exerciţiu declarativ, ci o realitate susţinută de acţiuni şi fapte concrete.
Analiza de activitate din această perioadă evidenţiază faptul că Direcţia Generală Anticorupţie a înregistrat creşteri marcante atât în planul măsurilor de combatere a corupţiei, precum şi a finalităţii acestor demersuri. Totodată se constată o evoluţie calitativă pe palierul măsurilor de prevenire a faptelor de corupţie şi colaborării cu instituţiile publice şi societatea civilă.

Prevenirea – o prioritate a Direcţiei Generale Anticorupţie

În primele 6 luni ale acestui an, ofiţerii Direcţiei Generale Anticorupţie au organizat 1.420 activităţi de instruire anticorupţie cu caracter preventiv în rândul lucrătorilor ministerului. La aceste întâlniri au participat 38.539 lucrători M.A.I. (+70% faţă de aceeaşi perioadă a anului 2010), dintre care 4.807 manageri (+44% faţă de primul semestru 2010). 
Au fost consemnate 43 situaţii (-12%) în care funcţionarii ministerului au sesizat lucrătorii D.G.A. atunci când li s-au oferit sume în schimbul unor servicii, respectiv 45 cazuri (-41%) când au denunţat situaţii în care colegii lor au fost implicaţi în comiterea unor fapte de corupţie. 
Printre principalele activităţi se află elaborarea unor planuri comune de măsuri în baza cărora s-au desfăşurat acţiuni cu caracter instructiv-educativ cu personalul Poliţiei Rutiere şi cel al Poliţiei de Frontieră (structuri decelate cu riscuri şi vulnerabilităţi în ceea ce priveşte implicarea în fapte de corupţie), participarea la aceste activităţi fiind de aproximativ 6.000 de ofiţeri şi agenţi de poliţie. S-au continuat activităţile de informare în domeniul prevenirii corupţiei cu studenţii Academiei de Poliţie „Alexandru Ioan Cuza”; precum şi cu elevii în cadrul Şcolii de Agenţi de Poliţie „Vasile Lascăr”. Totodată, s-a asigurat coordonarea/participarea, la 11 acţiuni zonale desfăşurate sub coordonarea Centrului Naţional pentru Integritate.
Ofiţerii Direcţiei Generale Anticorupţie folosesc metode ştiinţifice de lucru în activitatea de prevenire, dovadă în acest sens fiind studiile aprofundate referitoare la riscurile şi vulnerabilităţile pe sectoare de activitate, prin care se urmăreşte o diagnosticare cât mai eficientă a fenomenului corupţiei în rândul cadrelor M.A.I. în vederea adoptării celor mai bune instrumente de acţiune.

Numărul persoanelor învinuite a crescut cu 50% şi cu 81% al personalului M.A.I. învinuit
În perioada analizată, s-au efectuat cercetări şi au fost înaintate la Parchet 1199 lucrări şi dosare penale (+27% faţă de aceeaşi perioadă a anului 2010).
Dintre acestea, 289 au fost înaintate la Direcţia Naţională Anticorupţie, iar 910 la structurile centrale şi teritoriale ale P.Î.C.C.J.

A fost dispusă începerea urmăririi penale în 230 dosare penale (+11%), dintre care 46 la Direcţia Naţională Anticorupţie şi 184 la alte structuri ale Ministerului Public.

S-au emis rechizitorii în 152 dosare şi au fost dispuse, totodată, măsuri administrative în 41 dosare, fiind consemnată o creştere cu 35% a acestora, respectiv cu 24% a sancţiunilor cu caracter administrativ dispuse de procurorii de caz, prin comparaţie cu aceeaşi perioadă a anului trecut. 

Cu ocazia activităţilor procedurale derulate, au fost efectuate cercetări cu privire la 2.706 persoane (+63%), dintre care 1.242 au fost cadre ale M.A.I. (+65%).
În perioada analizată, din cele 1.173 persoane învinuite, 379 provin din cadrul ministerului (30 având funcţii de conducere şi 349 funcţii de execuţie). 

Ca o caracteristică a activităţii de cercetare penală, raportându-ne la intervalul similar din anul anterior, se evidenţiază creşterea cu 50% a numărului persoanelor învinuite, precum şi cu 81% a personalului M.A.I. învinuit.

Totalul persoanelor inculpate înregistrează o creştere de 200%

În aceeaşi perioadă, au fost inculpate 754 persoane, dintre care 310 lucrători ai M.A.I. 
Totalul persoanelor inculpate înregistrează o creştere de 200%, respectiv de trei ori în privinţa cadrelor M.A.I. ce au fost inculpate pentru comiterea unor infracţiuni din aria de competenţă a D.G.A..

Totodată, se consemnează o creştere cu 226% a numărului de persoane arestate preventiv.
Pentru derularea corespunzătoare a cercetărilor, structurile de parchet competente au dispus 1.474 delegări ale poliţiei judiciare din cadrul D.G.A. în vederea efectuării de acte de cercetare penală (+43% faţă de aceeaşi perioadă a anului 2010), din care 359 de către Direcţia Naţională Anticorupţie şi 1.115 de la alte structuri ale Ministerului Public. 
În perioada de referinţă, instanţele de judecată au pronunţat 80 hotărâri în primă instanţă şi 54 hotărâri definitive. Repartiţia acestora, în funcţie de anul în care a fost întocmit rechizitoriul în dosarele penale instrumentate, se prezintă astfel:
Rechizitoriu în anul: 2006 2007 2008 2009 2010 2011 TOTAL
Nr. hotărâri în primă instanţă 2 2 11 15 45 5 80
Nr. hotărâri definitive 1 1 10 9 32 1 54

Totodată, în perioada analizată, instanţele competente au condamnat 150 persoane, dintre care 65 definitiv. Din rândul persoanelor condamnate definitiv, 25 au reprezentat lucrători ai ministerului.

*
* *

Ca trăsătură generală, activitatea Direcţiei Generale Anticorupţie a consemnat rezultate superioare la majoritatea indicatorilor faţă de intervalul similar al anului precedent, fapt ce atestă angajamentul determinant al acestei structuri în prevenirea şi combaterea corupţiei la nivelul personalului M.A.I.
Activităţile întreprinse şi rezultatele obţinute în primul semestru al acestui an constituie o premisă fundamentală pentru realizarea obiectivelor strategice asumate de către Direcţia Generală Anticorupţie aferente anului 2011. 

NOTĂ: Anexat se află cazurile semnificative instrumentate de Direcţia Generală Anticorupţie în primul semestru al anului 2011.

BIROUL INFORMARE ŞI RELAŢII PUBLICE 

N O T Ă
privind acţiunile de combatere a corupţiei
desfăşurate de D.G.A. la frontiera României

În condiţiile actualului context social, marcat profund de efectele crizei economice mondiale, combaterea corupţiei, a evaziunii fiscale şi a contrabandei reprezintă un domeniu prioritar pentru instituţiile de aplicare a legii din România, întrucât aceste fenomene infracţionale generează prejudicii importante bugetului consolidat al statului.
Pe fondul sporirii fluxului informativ consemnat la nivelul D.G.A., începând din luna iulie 2010 s-au demarat ample investigaţii pentru descoperirea şi combaterea faptelor de corupţie, săvârşite în conexiune cu infracţiuni din sfera evaziunii fiscale, în care erau implicaţi poliţişti de frontieră şi lucrători vamali.
Drept urmare, a fost sesizată Direcţia Naţională Anticorupţie, formându-se patru dosare penale, privind infracţiuni săvârşite la punctele de trecere a frontierei cu Ucraina (Siret), Serbia (Moraviţa, Foeni şi Naidăş) şi Republica Moldova (Albiţa). 
Sub coordonarea procurorilor de caz din cadrul D.N.A., au fost derulate o serie de acte procedurale premergătoare pentru obţinerea de date şi informaţii necesare probării activităţilor infracţionale.
Astfel, ca urmare a complexităţii cauzei şi a condiţiilor specifice zonelor de operare, precum şi a faptului că lucrătorii vizaţi erau constituiţi în grupări infracţionale organizate, s-au luat măsuri specifice pentru documentarea cauzelor respective: introducerea de investigatori sub acoperire, interceptări de convorbiri telefonice, instalări de tehnică operativă disimulată în punctele de lucru.
Activităţile de supraveghere operativă şi de strângere a probelor s-au desfăşurat pe parcursul a circa 6 luni.
Menţionăm că, în cadrul activităţilor, 160 de poliţişti ai D.G.A. au desfăşurat un volum mare de muncă pentru transcrierea înregistrărilor telefonice şi ambientale ale convorbirilor efectuate de către învinuiţi.
În luna februarie 2011, ca urmare a probatoriului obţinut şi a analizelor efectuate în cazurile aflate în instrumentare, Direcţia Naţională Anticorupţie şi Direcţia Generală Anticorupţie au hotărât declanşarea succesivă a trei acţiuni în punctele de trecere a frontierei (nu a existat posibilitatea desfăşurării simultane a acţiunilor, din cauza numărului mare de forţe implicate în derularea activităţilor procedurale, percheziţii şi mandate de aducere, a faptului că se impunea alocarea unor importante resurse materiale, dar şi pentru că locaţiile respective se află la distanţe mari unele de altele).
Drept urmare, în perioada 03 – 21 februarie 2011, s-au organizat următoarele acţiuni:

1. La data de 3 februarie 2011, a fost demarată acţiunea la Punctul de trecere a frontierei Siret, judeţul Suceava.
Ofiţerii de poliţie judiciară din cadrul D.G.A. au efectuat 62 percheziţii, atât la domiciliile persoanelor cercetate, cât şi în punctul de trecere a frontierei, şi au dus la îndeplinire 62 mandate de aducere.
În cauză, au fost puse sub învinuire 62 persoane, între care 57 lucrători de poliţie la P.T.F. Siret şi 4 lucrători vamali din cadrul Biroului Vamal Siret.
Procurorii anticorupţie au dispus reţinerea a 59 de inculpaţi (55 poliţişti de frontieră şi 4 lucrători vamali), iar Curtea de Apel Bucureşti a hotărât arestarea preventivă a acestora pentru 29 de zile, în sarcina lor fiind reţinute infracţiunile de luare de mită în formă continuată şi constituirea unui grup organizat în vederea săvârşirii de infracţiuni.
În fapt, în perioada septembrie 2010 – ianuarie 2011, la P.T.F. Siret a fost constituit un grup infracţional organizat format din lucrători de poliţie şi lucrători vamali, având ca scop strângerea unor importante sume de bani, sub formă de mită, ca urmare a trecerii cu vederea, nedenunţării şi neconstatării unor infracţiuni sau contravenţii comise la trecerea frontierei de stat a României, fiind vorba în special de tolerarea traficului de ţigări.
Concret, lucrătorii de poliţie de la P.T.F. Siret, în baza unei înţelegeri prealabile, au pretins, primit ori acceptat, direct sau indirect, în mod repetat, importante sume de bani şi bunuri de la persoane care au tranzitat frontiera. Sumele de bani erau luate pentru a permite mituitorilor introducerea în România a unor bunuri, în general ţigări din Ucraina peste limita legală admisă.
Din probele administrate în faza iniţială a începerii urmării penale au rezultat următoarele aspecte privind activitatea infracţională a inculpaţilor: pentru a trece frontiera cu 30 de cartuşe de ţigări o persoană oferea lucrătorului vamal aproximativ 150 lei drept mită, iar poliţistului 50 de lei. Sumele totale primite de poliţiştii care lucrau pe o tură variau între 7.000-8.000 lei şi 20.000-25.000 lei, în condiţiile în care, într-o tură lucrau aproximativ 10-12 persoane.
Valoarea estimativă a bunurilor şi sumele de bani indisponibilizate se ridică la aproximativ 400.000 de lei

2. În zilele de 8 şi 9 februarie 2011, în punctele de trecere a frontierei Naidăş, Moraviţa, Foeni şi Deta, ofiţerii D.G.A. au efectuat 102 percheziţii şi au pus în aplicare 85 mandate de aducere.
Au fost puse sub învinuire 151 persoane, între care 93 poliţişti de frontieră, 38 lucrători vamali şi 17persoane suspectate de implicare în trafic cu ţigări.
Procurorii anticorupţie au dispus reţinerea a 105 de persoane, iar asupra a 51 persoane (22 poliţişti, 15 vameşi şi 14 persoane suspectate de trafic cu ţigări) s-a dispus măsura obligării de a nu părăsi ţara pe un termen de 30 de zile.
În zilele de 09 şi 10 februarie 2011, Curtea de Apel Bucureşti a dispus arestarea preventivă faţă de 92 inculpaţi (69 de poliţişti, 21 de vameşi şi 2 persoane suspectate de trafic cu ţigări). De asemenea, instanţa a hotărât cercetarea în stare de libertate a 5 inculpaţi, faţă de care a pronunţat măsura obligării de a nu părăsi ţara pe un termen de 30 de zile.
În sarcina inculpaţilor s-au reţinut infracţiuni de aderare la un grup infracţional organizat, luare de mită în formă continuată (în cazul poliţiştilor de frontieră şi a vameşilor) şi dare de mită (pentru persoanele suspectate de trafic cu ţigări).
În perioada octombrie 2010–ianuarie 2011, poliţiştii de frontieră şi lucrătorii vamali au acţionat în vederea strângerii de sume de bani sub formă de mită, în schimbul nedenunţării şi neconstatării unor infracţiuni sau contravenţii comise de persoane care traficau ţigări sau alcool din Serbia, la trecerea frontierei de stat a României.
Din probatoriul administrat s-a stabilit faptul că, pentru a trece frontiera cu ţigări de contrabandă erau percepute „taxe” de aprox. 1 euro pentru un cartuş cu ţigări, respectiv 50 de euro pentru un bax (conţinând 50 cartuşe), astfel încât, în unele situaţii, se „încasau” sume cuprinse între 2.000 şi 2.700 euro pe o tură.
Valoarea estimativă a bunurilor şi sumele de bani indisponibilizate se ridică la 690.000 de lei (1 kg aur în bijuterii, peste 101.000 lei şi 108.000 euro, 13.000 USD, precum şi sumele de aprox. 20.000 dinari şi 34.000 forinţi).

3. La data de 21 februarie 2011, la Punctul de Trecere a Frontierei Albiţa, ca urmare a dispoziţiei de delegare a procurorilor D.N.A., ofiţerii D.G.A. au pus în aplicare 53 autorizaţii de percheziţie şi mandate de aducere pentru 48 agenţi de poliţie de frontieră şi 5 ofiţeri (şeful P.T.F. Albiţa, fostul şef al I.J.P.F. Vaslui şi trei şefi de tură).
Procurorii anticorupţie au început urmărirea penală împotriva celor 53 de poliţişti de frontieră, ulterior fiind inculpaţi 40 dintre aceştia pentru săvârşirea infracţiunilor de luare de mită în formă continuată şi sprijinire a unui grup infracţional organizat.
În perioada noiembrie 2010 – ianuarie 2011, cei 40 de poliţişti de frontieră, în exercitarea atribuţiilor de serviciu, au pretins, primit sau acceptat sume de bani cu titlu de mită, atât în nume propriu, cât şi în numele celorlalţi colegi, pentru a trece cu vederea şi a nu constata infracţiuni, contravenţii sau nereguli comise la trecerea frontierei de stat a României. În cele mai multe situaţii, poliţiştii au permis introducerea pe teritoriul României a unor cantităţi de produse accizabile, în general ţigări, peste limita legală. Sumele de bani pretinse de poliţiştii de frontieră variua între 10-100 euro, respectiv între 50 şi 200 lei, iar beneficiile materiale ilicite rezultate în urma desfăşurării activităţilor infracţionale de corupţie, pentru fiecare inculpat în parte, pe fiecare tură de serviciu, variază între 100 lei – 1.000 lei.
Actele de corupţie s-au realizat în baza unei înţelegeri prealabile între toţi participanţii la activităţile infracţionale cu privire la colectarea sumelor primite cu titlu de mită (care, periodic, erau colectate de şeful de tură şi împărţite de acesta la finalul turei de serviciu), activitate cunoscută şi tolerată de şeful P.T.F. Albiţa. Acesta din urmă proteja activitatea infracţională desfăşurată de subalterni, primind în schimb diferite sume de bani cu titlu de mită.
În datele de 22 şi 23 februarie 2011, Curtea de Apel Bucureşti a dispus arestarea preventivă a 32 inculpaţi pe un termen de 29 de zile, iar 8 inculpaţi au fost cercetaţi în stare de libertate, cu interdicţia de a nu părăsi ţara pentru 30 de zile.

♦ La data de 14.04.2011, procurorii D.N.A. – Secţia de Combatere a Infracţiunilor Conexe Infracţiunilor de Corupţie au dispus trimiterea în judecată a unui număr de 47 de ofiţeri şi agenţi de poliţie de frontieră din cadrul P.T.F. Albiţa, judeţul Vaslui, în sarcina inculpaţilor fiind reţinute infracţiunile de luare de mită în formă continuată şi constituire sau aderare la un grup infracţional organizat. Dosarul a fost înaintat spre judecare la Curtea de Apel Iaşi.

♦ La data de 26.04.2011, procurorii D.N.A. – Secţia de Combatere a Infracţiunilor Conexe Infracţiunilor de Corupţie au dispus trimiterea în judecată a unui număr de 62 de ofiţeri şi agenţi de poliţie de frontieră din cadrul P.T.F. Siret, judeţul Suceava, precum şi 4 lucrători vamali din cadrul Biroului Vamal Siret (49 în stare de arest preventiv şi 17 în stare de libertate), în sarcina inculpaţilor fiind reţinute infracţiuni de luare de mită, dare de mită în formă continuată şi constituire/aderare/sprijinire a unui grup infracţional organizat. Dosarul a fost înaintat spre judecare la Curtea de Apel Suceava.

♦ La data de 04.05.2011, procurorii D.N.A. au dispus trimiterea în judecată a unui număr de 69 de inculpaţi (38 în stare de arest preventiv, ofiţeri şi agenţi de poliţie de frontieră, lucrători vamali la Punctele de Trecere a Frontierei Moraviţa şi Foeni şi Sectorul Poliţiei de Frontieră Deta, în sarcina cărora s-au reţinut infracţiunile de luare de mită în formă continuată, constituire/aderare la un grup infracţional organizat şi contrabandă calificată în formă continuată. Dosarul a fost înaintat spre judecare la Curtea de Apel Timişoara.

Alte cazuri reprezentative din activitatea de combatere
desfăşurată către D.G.A. în semestrul I – 2011

Ø La data de 05.01.2011, procurorul din cadrul Direcţiei Naţionale Anticorupţie şi ofiţerii de poliţie judiciară din cadrul D.G.A. – Iaşi l-au prins în flagrant pe cetăţeanul I.I. în timp ce primea de la denunţătorul B.P. suma de 37.500 euro, pentru a-i facilita obţinerea unui titlu de proprietate pentru un teren din municipiul Iaşi.
Cel în cauză a solicitat suma totală de 100.000 euro (plătibilă în două tranşe a câte 50.000 euro) de la denunţătorul B.P., pretinzând că are influenţă pe lângă prefectul jud. Iaşi în vederea facilitării obţinerii titlului de proprietate pentru o suprafaţă de 37.459,96 mp. La data de 05.01.2011, I.I. i-a înmânat denunţătorului un ordin emis în 2008 de prefectul judeţului Iaşi, document ce reprezenta o dovadă a faptului că inculpatul a făcut demersuri pe lângă autorităţile competente pentru obţinerea titlului de proprietate, fiind prins în flagrant după ce a primit 40.000 euro. 
Numitului I.I. i-a fost întocmit dosar penal pentru săvârşirea infracţiunii de trafic de influenţă. 

Ø La data de 12.01.2011, lucrătorii D.G.A. - Bucureşti, sprijiniţi de lucrători din cadrul D.G.A. – Serviciul Anchete, S.J.A. Ilfov, cu sprijinul tehnic al D.G.I.P.I., sub coordonarea procurorului şef al Secţiei de Urmărire Penală al Parchetului de pe lângă Tribunalul Bucureşti şi un număr de 6 procurori din cadrul aceleiaşi unităţi de parchet, au acţionat pentru punerea în executare a unui număr de 4 mandate de percheziţie domiciliară, 5 ordonanţe de percheziţie corporală, 9 ordonanţe de percheziţie autovehicule şi 24 mandate de aducere.
Cu ocazia percheziţiilor efectuate, la domiciliul a doi agenţi de poliţie a fost descoperită suma de aproximativ 30.000 euro.
La finalizarea acţiunii au fost reţinute un număr de 14 persoane, 4 dintre aceştia fiind agenţi de poliţie din cadrul Serviciului Public Comunitar Regim Permise de Conducere şi Înmatriculare Vehicule Bucureşti, iar în data de 13.01.2010, Tribunalul Bucureşti a emis mandate de arestare pentru 29 de zile pe numele acestora.
In fapt, în luna iunie 2010, la nivelul S.A.M. Bucureşti au fost obţinute date şi informaţii conform cărora lucrători din cadrul S.R.P.C.I.V. Bucureşti – Serviciul Examinări, sunt implicaţi în fapte de corupţie, primind sume în valută cuprinse între 250 şi 400 euro, în scopul de a favoriza anumiţi candidaţi pentru obţinerea permisului de conducere auto. Lucrătorii S.A.M. Bucureşti au descoperit modul de operare folosit de către examinatorii auto în complicitate cu instructorii din cadrul a peste 20 şcoli de conducători auto.

Ø La data de 28.02.2011, ofiţerii D.G.A. – Constanţa, sub coordonarea procurorului desemnat din cadrul D.N.A. – S.T. Constanţa, l-au prins în flagrant pe numitul C.V., în timp primea suma de 65.000 lei de la numita T.B., pentru a-i facilita obţinerea unei compensaţii băneşti de la statul român (în conformitate cu Legea nr. 9/1998 privind acordarea de compensaţii cetăţenilor români pentru bunurile trecute în proprietatea statului bulgar în urma aplicării Tratatului dintre România şi Bulgaria).
În fapt, în cursul lunii septembrie 2010, învinuitul C.V. i-a promis sus-numitei că o va ajuta să obţină, într-un timp mai scurt, compensaţia bănească acordată de statul român, în schimbul unui procent de 25% din cuantumul acesteia, susţinând că are influenţă asupra angajaţilor Autorităţii Naţionale pentru Restituirea Proprietăţii Bucureşti.
La data de 11.11.2010, denunţătoarea i-a remis acestuia 25% din valoarea primei tranşe a despăgubirilor, respectiv 10.000 euro echivalent în lei, printr-un intermediar, urmând ca, la data de 28.02.2011, să primească o altă sumă de bani reprezentând 25% din valoarea celei de a doua tranşe a compensaţiei acordată de statul român.
Tribunalul Constanţa a emis faţă de cel în cauză mandat de arestare preventivă pentru 29 de zile pentru săvârşirea infracţiunii de trafic de influenţă.

Ø În ziua de 06.03.2011, procurori din cadrul D.N.A. – S.T. Bucureşti şi lucrători ai D.G.A. – Bucureşti au reţinut în flagrant 4 persoane implicate în săvârşirea unor fapte de corupţie.
În fapt, la data de 28.02.2011, în urma activităţilor investigative desfăşurate, au fost obţinute date conform cărora avocatul S.V., din cadrul Baroului Bucureşti, contra sumei de 4.000 euro va interveni pe lângă organele de urmărire penală şi personalul medical din cadrul I.N.M.L. “Mina Minovici”, în vederea obţinerii unei alcoolemii sub 0,6‰ pentru G.I.A. (arestat preventiv pentru ucidere din culpă într-o altă cauză), banii fiind înmânaţi avocatului prin intermediul altor două persoane.
Astfel, în ziua de 06.03.2011, echipa operativă condusă de procurorul de caz, formată din lucrători ai S.A.M.B., Brigada Specială de Intervenţii a Jandarmeriei, cu sprijinul tehnic al D.G.I.P.I., l-au depistat în flagrant pe avocatul S.V., după ce acesta a primit suma de 3.500 de euro şi 10.300 lei prin intermediul altor două persoane. 
Pe timpul cercetărilor, numiţii G.I.A., G.T., S.E.C. şi T.D.M. au recunoscut comiterea faptelor (cumpărare de influenţă, respectiv complicitate la cumpărare de influenţă), iar procurorul a dispus faţă de aceştia măsura preventivă a obligării de a nu părăsi localitatea pentru 29 de zile. Faţă de avocatul S.V. Curtea de Apel Bucureşti a dispus arestarea preventivă pentru 29 de zile, pentru săvârşirea infracţiunii de trafic de influenţă.

Ø În cursul lunii aprilie 2011, în urma denunţului formulat de către un cetăţean, Parchetul de pe lângă Tribunalul Caraş-Severin a dispus începerea urmăririi penale faţă de C.T., inspector în cadrul Consiliului Judeţean Caraş-Severin – Direcţia pentru Monitorizare Servicii Comunitare pentru Utilităţi Publice cu privire la săvârşirea infracţiunii de trafic de influenţă.
În fapt, timp de aproximativ un an, învinuitul a pretins şi primit de la denunţător diferite sume de bani, care totalizează aproximativ 2.000 de euro, promiţându-i că va interveni pe lângă funcţionarii Primăriei Municipiului Reşiţa - Direcţia pentru Administrarea Domeniului Public şi Privat pentru a i se atribui un apartament din fondul locativ al primăriei.
La data de 15.04.2011, procurorul desemnat de Parchetul de pe lângă Tribunalul Caraş-Severin şi lucrătorii D.G.A. – Caraş-Severin l-au prins în flagrant pe C.T. în timp ce primea de la denunţător suma de 500 lei, reprezentând o nouă tranşă de bani pretinsă de către învinuit. Acesta a fost reţinut pe o perioadă de 24 de ore, iar, la data de 16.04.2011, a fost prezentat Tribunalului Caraş-Severin, care a dispus măsura arestării preventive pe o durată de 15 de zile.

Ø Lucrătorii D.G.A. - Caraş-Severin, împreună cu procurorul desemnat de la Parchetul de pe lângă Tribunalul Caraş Severin, au documentat calificat o informaţie de primă sesizare pe parcursul lunii martie 2011, cu privire la comiterea infracţiunii de trafic de influenţă de către primarul localităţii Văliug, judeţul Caraş Severin. Acesta a promis unei persoane că, în schimbul sumei de 5.700 de euro îi va facilita concesionarea unor terenuri de pe raza localităţii, iar la data de 07.04.2011, numitul M.M. - primarul comunei Văliug - a primit de la un investigator sub acoperire suma de 3.000 euro, reprezentând prima tranşă din suma totală solicitată. 
Totodată, învinuitul, i-a promis investigatorului că, după aprobarea cererii de către Consiliul Local al Comunei, va interveni şi pe lângă comisia de licitaţie care se va constitui la nivelul comunei pentru a i se atribui terenurile fără respectarea legislaţiei în vigoare, urmând ca după încheierea “favorabilă” a procedurilor de licitaţie, învinuitul să primească tranşa a doua din suma totală promisă, respectiv 2700 euro.
Pe numele învinuitului a fost emisă o ordonanţă de reţinere pe timp de 24 de ore, iar la data de 08.04.2011 a fost prezentat Tribunalului Caraş Severin cu propunere de arestare preventivă.

Ø La data de 11.05.2011, procurorul competent din cadrul Parchetului de pe lângă Tribunalul Bucureşti a dispus reţinerea pentru 24 de ore a inculpatului B.P., agent şef de poliţie în cadrul Direcţiei Generale de Poliţie a Municipiului Bucureşti - Secţia 3 Poliţie, cercetat sub aspectul săvârşirii infracţiunii de trafic de influenţă.
În fapt, s-a reţinut faptul că, la data de 10.05.2011, poliţistul a pretins denunţătorului I.I. suma de 250 de euro pentru a-şi folosi influenţa astfel încât să obţină o soluţie favorabilă într-un dosar penal în care este cercetat fiul acestuia.
În baza solicitării făcute cu o zi în urmă, la data de 11.05.2011, agentul de poliţie a primit de la denunţător suma de 500 de euro urmând ca o parte din bani să îi ofere unui ofiţer din cadrul Secţiei 3 Poliţie şi unui procuror din cadrul Parchetului de pe lângă Judecătoria Sector 1 Bucureşti, în vederea obţinerii soluţiei favorabile în dosar.
Inculpatul B.P. a fost descoperit în flagrant de către procurorii D.N.A. – Secţia de Combatere a Corupţiei, care, în baza competenţei materiale stabilite, ulterior au declinat cauza Parchetului de pe lângă Tribunalul Bucureşti.
Procurorii Parchetului de pe lângă Tribunalul Bucureşti au delegat lucrătorii de poliţie judiciară din cadrul D.G.A. - Bucureşti să desfăşoare activităţi procedurale în cauză, aceştia derulând activităţi investigative şi înainte de realizarea flagrantului, în baza solicitării D.N.A.
Faţă de agentul şef de poliţie B.P., procurorul Parchetului de pe lângă Tribunalul Bucureşti a luat măsura reţinerii pentru 24 de ore pentru săvârşirea infracţiunii de trafic de influenţă, iar la data de 12.05.2011 a fost prezentat Tribunalului Bucureşti cu propunere de arestare preventivă pentru 29 de zile.

Ø La data de 17.05.2011, ofiţerii D.G.A. - Dolj, sub coordonarea procurorului desemnat din cadrul Parchetului de pe lângă Tribunalul Dolj, cu sprijinul tehnic al Serviciului Român de Informaţii, au identificat şi efectuat cercetări cu privire la D.M., angajat la Spitalul Clinic de Urgenţă Craiova, şi G.M., om de afaceri din mun. Craiova, pentru săvârşirea infracţiunii de trafic de influenţă.
În fapt, în cursul anului 2010, cei doi au pretins şi primit suma de 3.700 euro de la un bărbat, pentru a interveni pe lângă conducerea Spitalului Clinic de Urgenţă Craiova, în vederea angajării soţiei acestuia. 
În urma cercetărilor efectuate şi a probatoriului administrat, procurorul de caz a dispus reţinerea pe bază de ordonanţă a inculpatului G.M. şi cercetarea în stare de libertate a învinuitului D.M, acesta colaborând cu organele de anchetă şi ajutând la aflarea adevărului. 
În cauză, ofiţerii D.G.A. – Dolj, sub coordonarea procurorului competent, au continuat cercetările pentru săvârşirea infracţiunii de trafic de influenţă.

Ø La data de 08.06.2011, ca urmare a propunerii formulată de procurorul din cadrul Parchetului de pe lângă Tribunalul Bucureşti, un agent de poliţie din cadrul D.G.P.M.B. a fost arestat preventiv pe 29 zile pentru cercetări privind comiterea a 3 infracţiuni de trafic de influenţă şi a unei infracţiuni de conducere pe drumurile publice a unui autovehicul având număr fals de înmatriculare. 
În fapt, în cursul lunii noiembrie 2010, în calitate de agent de poliţie în cadrul D.G.P.M.B., P.M., agent şef de poliţie în cadrul D.G.P.M.B. – Brigada Poliţiei Rutiere a pretins şi primit de la cetăţeanul I.A. suma de 500 lei şi 150 euro cu promisiunea că îl va ajuta să înmatriculeze un autoturism care îi aparţine fratelui său, I.D., lăsând să se creadă că are influenţă asupra unor poliţişti cu atribuţii în ceea ce priveşte înmatricularea autovehiculelor. În cursul aceleiaşi luni, P.M. a pretins şi a primit de la un conducător auto 500 euro pentru a interveni pe lângă poliţişti din cadrul D.G.P.M.B. – Brigada Rutieră în vederea soluţionării favorabile a unui dosar penal în care bărbatul este cercetat pentru conducere sub influenţa băuturilor alcoolice. Totodată, în luna aprilie 2011, inculpatul a pretins şi primit de la G.R. 250 euro pentru a interveni pe lângă angajaţi din cadrul Serviciului Regim Permise de Conducere şi Înmatriculări Vehicule – Biroul Examinări, în vederea facilitării obţinerii permisului de conducere categoria B. În luna mai 2011, poliţistul a condus autoturismul aparţinând denunţătorului I.D., pe drumurile publice, după ce, în prealabil, a montat pe acesta plăcuţele cu numărul de înmatriculare ale unui autoturism aflat în proprietatea unei alte persoane. 
La data de 30.03.2011, Parchetul de pe lângă Tribunalul Bucureşti a delegat lucrătorii de poliţie judiciară din cadrul D.G.A. – Bucureşti să desfăşoare activităţi procedurale în cauză. Astfel, la data de 07.06.2011, ofiţerii S.A.M. Bucureşti şi cei ai Serviciului Operaţii din cadrul D.G.A. au efectuat două percheziţii şi au pus în aplicare cinci mandate de aducere, emise de procurorul de caz pe numele poliţistului şi ale celorlalţi patru cetăţeni. 
Ofiţerii D.G.A. au beneficiat de sprijinul D.G.I.P.I. şi al Brigăzii Speciale de Intervenţie a Jandarmeriei. Cu ocazia activităţilor procedurale desfăşurate la domiciliul poliţistului au fost descoperite numeroase înscrisuri aparţinând mai multor persoane în interesul cărora cel în cauză şi-a traficat influenţa în schimbul unor sume de bani.
Tribunalul Bucureşti a emis mandat de arestare preventivă pentru 29 de zile faţă de P.M., iar cercetările au continuat pentru stabilirea întregii activităţi infracţionale a poliţistului şi a celorlalţi participanţi.

Ø La data de 09.06.2011, un agent de penitenciar din cadrul Penitenciarului Bârcea Mare, judeţul Hunedoara, a fost arestat preventiv pentru 29 de zile sub aspectul săvârşirii infracţiunii de luare de mită, ca urmare a unui flagrant organizat de ofiţerii D.G.A. – Hunedoara, sub coordonarea procurorului competent din cadrul Parchetului de pe lângă Tribunalul Hunedoara.
Conform cercetărilor, timp de un an, acesta a pretins şi primit 1.500 euro de la un deţinut pentru a-i facilita diverse favoruri interzise în calitatea pe care o avea. Astfel, în ziua de 08.06.2011, la D.G.A. – Hunedoara a fost înregistrat denunţul lui K.A. referitor la faptul că, în perioada 2010 – 2011, cât a efectuat o pedeapsă privativă de libertate în penitenciarul menţionat, agentul de penitenciar C.N.L. i-a pretins şi denunţătorul i-a dat, în mai multe tranşe, suma totală de 1.500 euro pentru a-i facilita accesul la muncă ori pentru ca acesta să-i procure şi să-i introducă în penitenciar telefoane mobile sau alte bunuri interzise la deţinere.
În urma desfăşurării activităţilor dispuse, agentul de penitenciar a fost prins în flagrant, în municipiul Deva, după ce i-a dat denunţătorului suma de 400 lei, care reprezenta o parte din suma pe care a pretins-o pentru motivele arătate mai sus. Suma de bani a fost ridicată în vederea continuării cercetărilor.
La data de 10.06.2011, Tribunalul Hunedoara a emis mandat de arestare preventivă pe 29 de zile sub aspectul comiterii infracţiunii de luare de mită, iar în 04.07.2011, s-a dispus trimiterea în judecată a inculpatului.

* * * * *

Cazuri reprezentative de desistare 
instrumentate de către D.G.A. în semestrul I – 2011

Ø La data de 24.01.2011, ofiţerii D.G.A. – Arad, sub coordonarea procurorului de caz, l-au surprins pe învinuitul G.C., din loc. Curtici, jud. Arad, în timp ce promitea suma de 200 de lei agentului principal de poliţie J.G., din cadrul Poliţiei Oraşului Curtici, pentru a nu-i reţine permisul de conducere auto.
În fapt, la data de 24.01.2011, sus-numitul, în timp ce conducea un microbuz, a fost oprit la un control de rutină de către poliţistul sus-amintit. Cu această ocazie, agentul de poliţie a constatat atât faptul că numitul G.C. a consumat băuturi alcoolice şi nu avea asupra sa acte de identitate, cât şi faptul că acesta nu deţinea acte de provenienţă pentru marfa pe care o transporta. Drept urmare, conducătorului auto i s-a întocmit proces-verbal de constatare, aducându-i-se la cunoştinţă faptul că îi va fi reţinut permisul de conducere şi vor fi demarate cercetările pentru stabilirea provenienţei bunurilor transportate.
Cel în cauză l-a întrebat pe poliţist care ar fi suma de bani în schimbul căreia acesta să nu îşi îndeplinească atribuţiile de serviciu, iar agentul de poliţie a declinat oferta şi a formulat un denunţ penal cu privire la cele de mai sus.
Astfel, s-a organizat acţiunea de prindere în flagrant, numitul G.C. promiţându-i agentului de poliţie suma de 200 de lei şi oferindu-i un avans de 39 de lei, pentru ca acesta să nu-i ridice permisul de conducere şi să nu continue cercetările. Procurorul din cadrul Parchetului de pe lângă Tribunalul Arad a dispus începerea urmăririi penale faţă de învinuitul G.C. pentru săvârşirea infracţiunii de dare de mită.

Ø La data de 15.03.2011, ofiţerii D.G.A. – Constanţa, sub coordonarea procurorului desemnat al Parchetului de pe lângă Tribunalul Constanţa, au prins în flagrant un cetăţean în timp ce încerca să mituiască un poliţist cu 500 lei. 
În fapt, la data de 11.03.2011, un agent de poliţie din cadrul Inspectoratului de Poliţie al Judeţului Constanţa, Post de Poliţie Deleni, l-a oprit în trafic pe numitul M.C., în timp ce se deplasa pe DN3, transportând o cantitate de fier vechi, fără acte de provenienţă. În maşina condusă de M.C. se mai aflau tatăl acestuia, M.T., precum şi alte persoane. 
În timp ce poliţistul lua măsura legală de confiscare a fierului vechi, conducătorul auto i-a promis suma de 250 lei şi doi peşti, pentru a-l determina să nu ia măsurile legale împotriva sa. 
În baza denunţului formulat de către agentul de poliţie, ofiţerii D.G.A. – Constanţa au sesizat Parchetul de pe lângă Tribunalul Constanţa şi, sub coordonarea procurorului desemnat, au participat la activitatea de prindere în flagrant a numitului M.T., tatăl lui M.C., care este cercetat sub aspectul săvârşirii infracţiunii de dare de mită.

Ø La data de 15.03.2011, ofiţerii D.G.A. – Neamţ, sub coordonarea Parchetului de pe lângă Tribunalul Neamţ, cu sprijinul tehnic al Direcţiei Generale de Informaţii şi Protecţie Internă, au prins în flagrant un cetăţean care a oferit peste 4.200 lei unui poliţist drept mită.
În fapt, la data de 11.03.2011, organele de poliţie din cadrul Postului de poliţie Tupilaţi, jud. Neamţ, au oprit pentru control un autoturism condus de T.C., descoperind 550 litri de alcool fără documente de provenienţă. Pentru a nu fi demarate cercetări penale împotriva sa, conducătorul auto i-a promis unuia dintre agenţii de poliţie suma de 3.680 lei, precum şi întreaga cantitate de alcool, însă acesta a refuzat să se lase mituit.
A doua zi, T.C. i-a oferit poliţistului dublul sumei promise anterior, pentru ca acesta din urmă să distrugă documentele întocmite în dosarul penal, dar acesta a formulat denunţ la D.G.A. – S.J.A. Neamţ, fiind înregistrat dosar penal la Parchetul de pe lângă Tribunalul Neamţ. La data de 15.03.2011, T.C. s-a prezent la Postul de poliţie, ocazie cu care i-a oferit poliţistului 4.230 lei. Cu ocazia realizării flagrantului, suma a fost ridicată în vederea continuării cercetărilor, iar faţă de T.C. a fost dispusă măsura reţinerii pe o durată de 24 de ore, sub aspectul comiterii infracţiunii de dare de mită. 

Ø La data de 28.03.2011, ofiţerii D.G.A. - Harghita, sub coordonarea procurorului de caz din cadrul Parchetului de pe lângă Tribunalul Harghita, l-au prins în flagrant pe P.I., din Cristuru Secuiesc, judeţul Harghita, în timp ce dădea mită suma de 1000 de lei unui ofiţer de poliţie.
Acţiunea a fost organizată după ce, la data de 24.03.2011, şeful Poliţiei oraşului Cristuru Secuiesc, cms. şef G.I., a sesizat prin denunţ că a fost contactat telefonic în nenumărate rânduri de către cetăţeanul respectiv, care i-a solicitat să se întâlnească cu el pentru ca, în schimbul unei sume de bani, să dispună restituirea unor bunuri confiscate. 
Procurorul de caz a dispus faţă de învinuitul P.I. măsura reţinerii pe o durată de 24 de ore, pentru săvârşirea infracţiunii de dare de mită.

Ø La data de 31.05.2011, ofiţerii D.G.A. – Bacău, sub coordonarea procurorului din cadrul Parchetului de pe lângă Tribunalul Bacău, cu sprijinul tehnic al D.G.I.P.I. - Bacău, au prins în flagrant doi cetăţeni, care au oferit cu titlu de mită suma de 500 euro unui agent de poliţie din cadrul I.J.P. Bacău.
În fapt, la data de 30.05.2011, la nivelul D.G.A. - Bacău a fost înregistrat denunţul agentului de poliţie R.F., din cadrul I.J.P. Bacău, din care a rezultat faptul că numiţii C.C.A. şi C.C.I. , cercetaţi în calitate de făptuitori într-un dosar penal, care are ca obiect săvârşirea unor infracţiuni la regimul circulaţiei pe drumurile publice, i-au oferit 400 euro, pentru soluţionarea favorabilă a dosarului.
În acest dosar penal se efectuau cercetări cu privire la faptul că, în noaptea de 27/28.05.2011, agenţi de poliţie din cadrul Secţiei 1 Poliţie Bacău au constatat că în zona podului din localitatea Ruşciutea, judeţul Bacău, s-a produs o coliziune în care a fost implicat un autoturism marca BMW, ocupanţii acestuia abandonând autoturismul la locul producerii coliziunii. Pe parcursul cercetărilor s-a stabilit faptul că atât numitul C.C.A., proprietarul autoturismului, cât şi numitul C.C.I., conducătorul auto, nu posedă permise de conducere a autovehiculelor pe drumurile publice, cei doi insistând pe lângă agentul de poliţie să audieze în cauză o altă persoană, posesoare a permisului de conducere, dispusă să declare că a condus autoturismul în momentul producerii evenimentului rutier.
Ca urmare a denunţului agentului de poliţie, a fost organizată acţiunea de prindere în flagrant a proprietarului autoturismului şi conducătorului auto, imediat după ce aceştia i-au oferit agentului suma de 500 euro în scopul arătat mai sus. 
Procurorul din cadrul Parchetului de pe lângă Tribunalul Bacău a dispus punerea în mişcare a acţiunii penale faţă de C.C.A. şi C.C.I., sub aspectul săvârşirii infracţiunii de dare de mită. De asemenea, procurorul de caz a dispus reţinerea învinuiţilor pentru 24 de ore, urmând să fie prezentaţi Tribunalului Bacău cu propunere de arestare preventivă pentru 29 de zile.

Ø Un cetăţean din Arad a fost prins în flagrant, la data de 20.06.2011, de către ofiţerii D.G.A. – Arad, sub coordonarea procurorului competent din cadrul Parchetului de pe lângă Tribunalul Arad, cu sprijinul D.G.I.P.I., în timp ce oferea unui agent de poliţie suma de 500 de euro pentru ca acesta să nu-şi îndeplinească în mod integru atribuţiile de serviciu.
În fapt, în cursul aceleiaşi zile, agentul principal de poliţie B.R.D., lucrător în cadrul I.P.J. Arad – Postul de poliţie Şagu, în timp ce îşi exercita atribuţiile de serviciu pe linia supravegherii traficului rutier l-a depistat pe A.D.A. conducând pe drumurile publice un autovehicul cu numere de înmatriculare expirate. După ce poliţistul i-a adus la cunoştinţă încadrarea juridică şi consecinţele faptei sale, A.D. i-a solicitat poliţistului să nu dea curs procedurilor legale, întrucât se află în termenul de încercare, fiind anterior condamnat la o pedeapsă cu închisorea a cărei executare a fost suspendată.
La scurt timp după această discuţie, la faţa locului a oprit un autovehicul din care a coborât P.I., din Arad, care s-a prezentat a fi patronul făptuitorului. După ce acesta a înţeles care este situaţia angajatului său, i-a oferit agentului de poliţie suma de 500 de euro pentru a nu-şi îndeplini atribuţiile de serviciu şi a nu-i întocmi dosar penal lui A.D. Agentul de poliţie a refuzat însă „oferta” şi, urmând prevederile legale, a formulat un denunţ penal cu privire la cele de mai sus.
În urma organizării acţiunii de prindere în flagrant, P.I. a fost surprins în timp ce oferea poliţistului cei 500 de euro destinaţi să rezolve cazul într-un mod ilegal. Faţă de învinuitul P.I., procurorul desemnat din cadrul Parchetului de pe lângă Tribunalul Arad a dispus începerea urmăririi penale pentru săvârşirea infracţiunii de dare de mită, cercetările continuând cu învinuitul în stare de libertate.